RSS-এর মিছিলে হাঁটার জের, স্কুল শিক্ষকদের নোটিস দিল শিক্ষা দফতর

ওয়েব ডেস্ক: রাষ্ট্রীয় স্বয়ংসেবক সংঘের (RSS) মিছিলে হেঁটেছিলেন সরকারি স্কুলের বেশ কয়েকজন শিক্ষক (Government School Teachers)। সেই ছবি সামনে আসতেই সেই সব সরকারি কর্মীদের শো-কজ নোটিস (Show Cause Notice) ধরাল রাজ্য সরকার। সরকারি চাকুরিজীবীদের আচরণবিধি লঙ্ঘনের অভিযোগে এবার এইসব শিক্ষক ও শিক্ষাকর্মীদের বিরুদ্ধে নেওয়া হল শাস্তিমূলক পদক্ষেপ। ঘটনা কর্নাটকের (Karnataka) বিডার জেলার আওরাদ অঞ্চলের।

জানা গিয়েছে, স্থানীয় ব্লক এডুকেশন অফিসার সম্প্রতি ওই শিক্ষক ও শিক্ষাকর্মীদের বিরুদ্ধে শো-কজ নোটিস জারি করেছেন। অভিযোগ অনুযায়ী, তাঁরা গত ৭ ও ১৩ অক্টোবর আরএসএসের ‘পথ সঞ্চালন’ নামক মিছিলে অংশগ্রহণ করেছিলেন। এই ঘটনা প্রকাশ্যে আসার পর শিক্ষা দফতর তাঁদের বিরুদ্ধে বিভাগীয় তদন্ত শুরু করে। দলিত সেনা তালুক ইউনিট অফ আওরাদ ও বহুজন সেবা সমিতির তরফে লিখিত অভিযোগ দায়ের করা হয়, যেখানে ওই শিক্ষকদের মিছিলে অংশ নেওয়ার ছবি ও ভিডিও প্রমাণ হিসেবে জমা দেওয়া হয়।

আরও পড়ুন: ভারতের প্রথম রাষ্ট্রপতি হিসেবে রাফালে আকাশে উড়ান দ্রোপদী মুর্মুর

তারপরেই অভিযুক্তদের বিরুদ্ধে নোটিস জারি করে বিইও। সেই শো-কজ নোটিসে বলা হয়েছে, সরকারি কর্মচারী হিসেবে রাজনৈতিক বা ধর্মীয় সংগঠনের কর্মকাণ্ডে অংশগ্রহণ করা সার্ভিস রুলসের পরিপন্থী। সেই কারণে সংশ্লিষ্টদের লিখিত ব্যাখ্যা দিতে ও ব্যক্তিগতভাবে অফিসে হাজির হতে নির্দেশ দেওয়া হয়েছে। নির্ধারিত সময়ে উত্তর না দিলে কর্নাটক সিভিল সার্ভিসেস রুলস, ১৯৫৭ অনুযায়ী তাঁদের বিরুদ্ধে শাস্তিমূলক ব্যবস্থা নেওয়া হতে পারে বলেও সতর্ক করা হয়েছে।

এর আগে চলতি মাসের শুরুতে রাইচুর জেলার সিরওয়ার তালুকের পঞ্চায়েত ডেভেলপমেন্ট অফিসার প্রভীন কুমার কেপি-কে আরএসএসের শতবর্ষ উদ্‌যাপন উপলক্ষে আয়োজিত মিছিলে অংশগ্রহণ করার অভিযোগে সাময়িক বরখাস্ত করা হয়েছিল। তিনি ১২ অক্টোবর সংঘের ইউনিফর্ম পরে ও লাঠি হাতে রুট মার্চে যোগ দিয়েছিলেন।